Markus Jooste se 'nemesis' haal weer sy mes uit | Netwerk24
Markus Jooste se 'nemesis' haal weer sy mes uit
Deur Nellie Brand-Jonker 11 Januarie 2019 08:38
Netwerk24 het in Desember berig Steinhoff se skuldeiseres keur die skuldreëling goed.
Dit het egter afgehang daarvan dat dit nie deur 'n krediteur in die hof teengestaan word nie. As dit nie teengestaan sou word nie, sou dit na verwagting op 11 Januarie in werking tree.
Steinhoff het vroegoggend Vrydag aangekondig 'n aansoek is deur LSW GmbH in die hof gebring teen die plan wat vir die herstrukturering van Steinhoff Europa AG (Seag) se skuld opgestel is.
Volgens Steinhoff maak LSW daarop aanspraak dat hy 'n krediteur van die maatskappy is.
Dit blyk LSW behoort aan Andreas Seifert. Seifert kan as die voormalige uitvoerende hoof van Steinhoff, Markus Jooste, se nemesis beskryf word, of aldus dis hoe Jooste dit sien. Jooste het verlede jaar in die parlement al die skuld vir Steinhoff se probleme voor die deur van die Oostenryker Seifert gelê en gesê hy was 'n verkeerde vennoot waarmee Steinhoff sake gedoen het.
Lees hier: Jooste het 'n sondebok en sy naam is Seifert.
Ingevolge die reëling met die skuld kan die herstrukturering nie begin alvorens die regsgeding afgehandel is nie.
Louis du Preez, aangewese uitvoerende hoof van die Steinhoff-groep, het die goedkeuring in Desember as 'n kritieke mylpaal beskryf in die herstrukturering van die groep se skuldlas.